সাতক্ষীরা, বাংলাদেশনিউজ২৪x৭.কম  সুন্দরবনের সাতক্ষীরা রেঞ্জের গভীরে পাঁচ লাখ টাকা মুক্তিপণের দাবীতে ২০ জেলেকে অপহরণ করেছে জলদস্যু মান্নান বাহিনী। ৫০ হাজার টাকা মুক্তিপণ দিয়ে ফিরে এসেছে ৩  জেলে। এরা হলেন, সাতক্ষীরার শ্যামনগর উপজেলার হরিনগর গ্রামের নুর হোসেন (৩০) জাহাঙ্গীর আলম (২৮) ছালাম গাজী (৩২)।  জলদস্যুদের কাছ থেকে ফিরে আসা জেলেরা জানান, গত শনিবার সুন্দরবনের সাতক্ষীরা রেঞ্জের কদমতলা স্টেশন থেকে পাশ নিয়ে তারা কাঁকড়া ও সাদা মাছ ধরতে যায়। গহীন জঙ্গলের চালতেবাড়ী, হাতিভাঙ্গা, বাগদীখালী, পশুরতলী খালে হানা দিয়ে ২০ জেলেকে অপহরণ করে সুন্দরবনের ত্রাস জলদস্যু মান্নান বাহিনী। তাদেরকে ধরে ব্যাপক মারধর করা হয়। বৃহস্পতিবার সন্ধ্যায় ৫০ হাজার টাকা মুক্তিপণ দিয়ে তিন জেলে ফিরে এলেও বাকিদের ভাগ্যে কি ঘটেছে  তা জানা যায়নি। বনদস্যুরা অপহৃত বাকিদের মুক্তির জন্য ৫ লাখ টাকা নির্ধারিত স্থানে নিয়ে না গেলে তাদের পরিণতি ভাল হবেনা বলে জানিয়েছে।  শ্যামনগর উপজেলার হরিনগর গ্রামের গণি গাজীর পুত্র বকর (২৫), সিংহড়তলী গ্রামের রহিম গাজীর পুত্র জাহাঙ্গীর আলম (২৭), ছোটভেটখালী গ্রামের ফরমান গাজীর পুত্র ওসমান (২৫), মুন্সিগঞ্জ গ্রামের শওকত গাইনের পুত্র রহিম গাইন (৩৮), হরিনগর গ্রামের গফুর গাইনের পুত্র নাজমুল হোসেন (৩১), শাহাজান গাইন(৩৩) সহ ১৭ জেলে এখনও মান্নান বাহিনীর হাতে আটক রয়েছে বলে ফিরে আসা জেলেরা জানিয়েছেন। তাদেরকে  পারিবারিকভাবে উদ্ধারের চেষ্টা করা হচ্ছে। তবে খবরটি পুলিশ বা বনবিভাগকে জানালে অপহৃতদের হত্যা করা হবে এমন হুমকি দেয়ায় তারা কতৃপক্ষকে জানাতে ভয় পাচ্ছে। এব্যাপারে সুন্দরবনের সাতক্ষীরা রেঞ্জের সহকারী বনসংরক্ষক তৌফিকুল ইসলাম জানান, বিষয়টি তিনিও শুনেছেন। খোঁজ নিয়ে দেখা হচ্ছে। এ ঘটনায় অপহৃতদের পরিবারের পক্ষ থেকে তার কাছে কোন অভিযোগ করা হয়নি বলে তিনি জানান।  বাংলাদেশনিউজ২৪x৭.কম/প্রতিনিধি/এমএসএ/এসএ.